Dansk skip utsatt angrep i Rødehavet – ti houthi-opprørere drept
Det danske containerskipet Mærsk Hangzhou har blitt angrepet av houthi-opprørere to ganger de siste 24 timene. Nå stanser rederiet alle seilas der i 48 timer. Opprørerne prøvde tidlig søndag morgen å ta seg om bord på skipet, som senest lørdag ble utsatt for et missilangrep, opplyser den amerikanske sentralkommandoen (Centcom). Mærsk bekrefter dette overfor VG via kommunikasjonsdirektør Mikkel Linnet. De små båtene var kun 20 meter unna handelsskipet da de prøvde å ta seg om bord. Det skal også ha blitt skutt mot skipet, ifølge Centcom. Amerikanske marinehelikopter rykket ut etter nødanrop fra skipets besetning. Houthiene skjøt mot helikoptrene da de ankom stedet, og det ble en skuddveksling mellom dem og amerikansk militærpersonell.  Det endte med at tre av de fire houthi-båtene sank. Ifølge Centcom ble houthi-opprørerne om bord på de tre båtene drept, mens de som var om bord den fjerde båten rømte fra stedet. Til sammen skal ti houthi-opprørere være drept, skriver nyhetsbyrået AFP. «Totalt uakseptabelt» Søndagens hendelse skjer kun noen timer etter at containerskipet ble truffet av en rakett i den sørlige delen av Rødehavet. Maersk Hangzhou seiler under Singapore-flagg og er eid og drevet av det danske rederiet Mærsk. Danmarks utenriksminister Lars Løkke Rasmussen sa søndag morgen at angrepet mot Mærsk-skipet lørdag var «totalt uakseptabelt» og tok til orde for flere tiltak. – Angrepet understreker dessverre hvor alvorlig situasjonen i Rødehavet er, sa han og fortsatte: – Så raskt som mulig over nyttår vil vi legge fram et forslag i Folketinget om å sende en dansk fregatt til Rødehavet for å bidra til å avverge lignende angrep. Over 20 land, inkludert Norge og Danmark, deltar i et militært initiativ for å øke sikkerheten rundt skip i Rødehavet. Storbritannias utenriksminister David Cameron har i en telefonsamtale med Irans utenriksminister Hossein Amir-Abdollahian bedt landet om å komme på banen å gjøre mer for å stanse angrepene mot skip i Rødehavet. – Jeg gjorde det klart at Iran deler ansvaret for å hindre disse angrepene gitt deres langvarige støtte til houthiene, skriver Cameron på X. Stans i 48 timer Ingen om bord i Mærsk-skipet ble skadd i angrepene hverken lørdag eller søndag. Mærsk har imidlertid besluttet å stanse alle sine seilas i Rødehavet de neste 48 timene for å vurdere sikkerhetssituasjonen og undersøke hendelsen nærmere, opplyser rederiet til VG. Siden 19. november har den Iran-støttede Houthi-bevegelsen angrepet 24 sivile skip i Rødehavet.  To norske skip er blant fartøyene som har blitt angrepet. Houthiene har sagt at de angriper skip i Rødehavet for å markere motstand mot Israels krigføring på Gazastripen.
Det danske handelsskipet Mærsk Hangzhou ble angrepet to ganger av Houthi-opprørere i løpet av 24 timer. Angrepene skjedde i den sørlige delen av Rødehavet og inkluderte et missilangrep. Ingen personer om bord ble skadd, men rederiet Mærsk har stoppet seilaser i Rødehavet i 48 timer for å evaluere sikkerhetssituasjonen.